****

Dārzkopības institūts starptautiskā projekta Nr EEA-RESEARCH-170-RC realizēšanu uzsāka ar pieredzes apmaiņas pasākuma organizēšanu Latvijā. 25. un 26. septembrī partneri no Norvēģijas Zinātnes un Tehnoloģiju universitātes (NTNU) un Igaunijas Dzīvības zinātņu universitātes (EMU) viesojās uzņēmumos SIA “Latekofood” un IK “DABAS GARDUMI”, kā arī iepazinās ar Dārzkopības institūtu. Projektā iesaistīto NTNU zinātnieku darbs ir saistīts ar zivju pārstrādi, aktualizējot blakusproduktu paplašinātu izmantošanu, kas ir nozīmīgi daudziem pārstrādes uzņēmumiem kopēju mērķu sasniegšanai “Eiropas Zaļā kursa” virzienā. Apmeklējot Latvijas uzņēmumu SIA “Karavella” tika gūta pārliecība par ciešas sadarbības ar zinātniekiem nepieciešamību šāda mērķa risināšanai.

Dārzkopības institūtā NTNU un EMU kolēģi tika iepazīstināti ar pētījumu virzieniem, apskatītas laboratorijas un augļu dārzs ar plašo augļaugu daudzveidību. Diskusiju laikā apspriestas potenciālās tēmas kopīga starptautiska projekta pieteikuma sagatavošanai.



